Per Clausen (EL), 2009-05-15:
Jeg synes jo, at hr. Per Ørum Jørgensens betragtninger både i går og i dag fortjener stor udbredelse i den EU-debat, der foregår i de her dage, og i den valgkamp, der forhåbentlig snart kommer i gang.
Jeg er sikker på, at det vil være nyttigt for at få afklaret de brudflader, der er i forhold til, hvordan man skal agere over for EU, og i forhold til, hvilke muligheder man har for at agere selvstændigt i Danmark.
Jeg kan forstå, at Det Konservative Folkeparti har lagt sig fast på et forholdsvis firkantet synspunkt.
Hr. Per Ørum Jørgensen synspunkter minder mig lidt om den debat, der var blandt EU-modstandere for 20-30 år siden.
Dengang havde nogle det synspunkt, at hvis man var ægte EU-modstander, skulle man ikke blande sig i, hvilken politik den danske regering skulle føre i EU.
Hvis man var valgt til Europa-Parlamentet, skulle man heller ikke deltage i arbejdet der ved at stemme, fordi det jo handlede om, at beslutningerne skulle træffes et andet sted.
Det er sådan en holdning og tilgang, som Enhedslisten aldrig har haft.
Vi har altid haft den grundopfattelse, at vi på trods af vores modstand mod EU-projektet skulle arbejde på at forbedre reglerne i EU, så godt som det overhovedet var muligt.
Det gælder også det område, vi beskriver her, og det gælder også på områder, hvor vi måske synes, at det ville være en fordel, hvis reglerne blev lavet i Danmark.
En sådan pragmatisk tilgang ligger åbenbart Det Konservative Folkeparti fjernt.
Her må intet gennemføres, hvis det ikke kan gennemføres i EU.
Og så er vi jo lidt tilbage i den ja-nej-diskussion, som jeg troede, at EU-tilhængerne så sådan lidt overbærende på, men når den skal bruges til interne stridigheder blandt de såkaldte japartier, er det måske anderledes.
Enhedslisten ser sådan på det, at vi synes, det er fornuftigt, godt og rigtigt, at regeringen arbejder på at lave et EU-mærke.
Om det mærke er en god idé eller ej, afhænger jo ikke først og fremmest af, om det er et EU-mærke eller ej, men af, om det er godt og anvendeligt og kan bruges.
Men vi har lidt svært ved at forstå, at det nu skulle være principielt meget problematisk, at Danmark går foran med at lave et mærke i Danmark, hvis det er sådan, at der er usikkerhed om, hvornår der kommer et EU-mærke.
Nu kan vi jo altid diskutere, hvornår det kommer, og folk kan komme med skråsikre udtalelser om, hvor hurtigt det kommer, men så vil jeg bare sige, at de fleste vel har den erfaring, at undertiden tager ting lidt længere tid i EU end forudset, og at resultatet også kan falde dårligere ud.
Hvordan ville det, at Danmark har sit eget mærke, spille ind i forhandlingerne?
Kunne man ikke forestille sig, at det ville være inspirerende og dermed være med til at sætte nogle rammer for et mærke, som kunne være hensigtsmæssige?
Jeg synes sådan set, at det, både når vi seriøst diskuterer, hvordan vi kan få indflydelse på EU’s beslutningsproces, og når vi diskuterer, hvordan vi i Danmark kan sikre de bedste vilkår, er et ganske fornuftigt forslag, Socialdemokraterne er kommet med.
Jeg har også forstået, at alle er enige om, at der er brug for et mærke på det her område.
Jeg vil bare nævne en lille aktuel sag, som illustrerer det meget godt.
I den her tid er der mange danskere, som er ved at indkøbe nyt apparatur, fordi de skal kunne modtage digitalt.
De køber noget, der vistnok hedder en setup.
Jeg har selv købt en.
Den var ikke energimærket, så derfor har jeg sikkert købt en, der bruger enormt meget energi.
Det er faktisk et meget stort problem, for nogle af de setup'er har faktisk et enormt højt energiforbrug, mens der også findes nogle, der har et forholdsvis lavt energiforbrug.
Vi kunne jo have nogle regler om, hvor meget energi de måtte bruge, en mærkningsordning osv., men her går vi og venter på, at det bliver vedtaget i EU.
Derfor når hele den danske befolkning at indkøbe de her setup'er, for det digitale projekt går i gang, uden at være sikret en ordentlig og grundig information om de energimæssige og klimamæssige konsekvenser af deres indkøb.
Jeg ved godt, at man kan finde det på en hjemmeside, men jeg har bare den grundopfattelse, at der er mange forbrugere, som forsømmer at gå ind på hjemmesider og studere energimålinger og alt muligt andet, inden de går ud og køber de her ting.
Det tror jeg faktisk påvirker det ganske meget.
Vi er fra Enhedslistens side meget positive over for det her forslag og vil gerne bidrage til, at det kan blive gennemført på den ene eller den anden måde.
Vi vil i hvert fald gå positivt ind i udvalgsarbejdet.